Žarko Marković

Žarko Marković (s. 1. kesäkuuta 1986 Cetinje) on qatarilaistunut montenegrolainen käsipalloilija, joka edustaa Qatarin liigassa pelaavaa El Jaishia. Pelipaikaltaan Marković on oikea puolustaja. Hän kuuluu myös Qatarin käsipallomaajoukkueeseen.

Marković aloitti uransa Unkarin liigan MVM Veszprémissä, jossa hän voitti kahdesti Unkarin liigan ja Unkarin cupin ja kerran Cup-voittajien cupin. Unkarin jälkeen Marković pelasi kauden synnyinmaansa Budućnost Podgoricassa, jossa hän voitti Montenegron liigan kaudella 2009–2010. Kauden 2010–2011 Marković pelasi Qatarin liigan Al Ahlyssä. Kaudella 2011–2012 hän voitti RK Metalurg Skopjen kanssa Makedonian liigamestaruuden. Vuodet 2012–2014 Marković edusti Saksassa Frisch Auf Göppingeniä ja HSV Hamburgia. Vuonna 2014 hän siirtyi qatarilaiseen El Jaishiin. 

Marković pelasi vuoteen 2014 asti Montenegron käsipallomaajoukkueessa. Hän sai kuitenkin luvan vaihtaa maajoukkuetta ja edustaa Qataria vuoden 2015 käsipallon MM-kilpailuissa, joista hän saavutti Qatarin kanssa hopeaa. Hän teki turnauksessa 67 maalia ollen turnauksen toiseksi paras maalintekijä. Hänet valittiin myös turnauksen tähdistöjoukkueeseen.

Saavutukset 
Seurajoukkuetasolla
Cup-voittajien cup: 2008
Unkarin liiga: 2008, 2009
Unkarin cup: 2007, 2009
Montenegron liiga: 2010
Makedonian superliiga: 2012

Maajoukkuetasolla
MM-kilpailut: hopeaa (2015)

Henkilökohtainen
MM-kilpailuiden 2015 tähdistöjoukkue

Lähteet 

Montenegrolaiset käsipalloilijat
Qatarilaiset käsipalloilijat
Vuonna 1986 syntyneet
Elävät henkilöt